SA wil Thailand taai klap gee in Spanje | Netwerk24
Deur Johann de Jager 21 Junie 2019 17:24
Erin Hunter, kaptein van Suid-Afrika se vrouehokkiespan.Foto: FHCV
Die Suid-Afrikaanse vrouehokkiespan hoop om met ’n klinkende oorwinning oor Thailand reeds Saterdag sy plek in die halfeindronde van die FIH-eindtoernooi in Spanje te bespreek.
Thailand het tot dusver met 0-7 teen Italië en 0-5 teen Wallis verloor.
Die Proteas en Wallis is albei nog onoorwonne, maar Wallis is met ’n beter doelverskil tans die groepvoorloper.
Die groepwenner sal regstreeks tot die halfeindronde Woensdag deurdring, terwyl die spanne wat tweede en derde in die groep eindig, eers ’n oorkruiswedstryd moet speel om te kwalifiseer.
Ons wil die kans wat ons het (om te kwalifiseer) nie tot later oorlaat nie en gaan probeer om so oortuigend as moontlik te wen.
“Ons wil die kans wat ons het (om te kwalifiseer) nie tot later oorlaat nie en gaan probeer om so oortuigend as moontlik te wen,” sê Erin Hunter, SA kaptein.
Hulle sal die Thaise vroue egter nie onderskat nie.
“Op papier speel ons teen ’n swakker span, maar ons sal steeds gefokus wees om by ons strukture te hou en nie ons standaarde te laat val nie.”
Hunter het ná die eerste wedstryd teen Wallis, wat met 2-2 geëindig het, aan fihseriesfinals.com gesê hulle behoort algaande in die toernooi beter te speel hoe meer hulle saamspeel.
“Ons het as Suid-Afrikaners nie so baie geleenthede om gereeld internasionale wedstryde te speel nie. Dit sal dus altyd ’n paar wedstryde verg voordat ons ons beste hokkie speel.”
Die skoolmeisie in die span Bianca Wood (verskans) word gelukgewens met haar doel teen Italië.Foto: FHCV
Dit het inderdaad beter gelyk in Donderdag se tweede wedstryd teen Italië.
Suid-Afrika het met twee doele uit gebroke spel met 2-0 voorgeloop voordat die Franse skeidsregter, Ines El Hajim, in die laaste kwart ’n paar twyfelagtige strafhoeke aan Italië toegeken het. Italië kon egter net een van daardie vyf strafhoeke in die laaste kwart afrond om dit 1-2 te maak.
* Suid-Afrika moet die eindstryd van dié toernooi haal as hy sy kans lewend wil hou om volgende jaar in die Olimpiese Spele in Tokio te speel.
Meer oor: Erin Hunter | Spanje | Thailand | Halfeindronde | Vrouespan | Hokkie | Fih-Toernooi